लघुकथा की लोकप्रियता, उपयोगिता और प्रासंगिकता के प्रति अब कोई शक–शुबहा नहीं रह जाना चाहिए। उसने अपनी पहचान बना ली है। उसकी शक्ति को पहचाना गया है। अब किसी भी मान्य संपादक अथवा लेखक द्वारा उसकी अवमानना करना संभव नहीं रहा है। हिंदी की सभी प्रतिष्ठित पत्रिकाएँ लघुकथाओं को सम्मानजनक स्थान दे रही है, यह नहीं कि केवल फिलर की तरह उसका इस्तेमाल हो रहा है। लघुकथाएँ लोकप्रिय हो रही हैं, इसका अर्थ यह नहीं कि वे स्तरीय या श्रेष्ठ नहीं हैं। लोकप्रियता और श्रेष्ठता में अनिवार्यत : कोई विरोधाभास नहीं है। श्रेष्ठ,स्तरीय चीज भी लोकप्रिय हो सकती है। प्रेमचद और गोर्की का लेखन श्रेष्ठ भी था और आज तक लोकप्रिय भी है। श्रेष्ठ की लोकप्रियता स्थायी होती है।